***ПРОТОКОЛ***

***от обществено обсъждане на проект на Предварителна оценка на риска от наводнения и Райони със значителен потенциален риск от наводнения в Дунавски район за басейново управление***

**Среща за поречие на реките Янтра (от извора до гр. Полски Тръмбеш) и Дунав,**

**17 май 2021 г.**

*(Онлайн среща, чрез платформата Zoom)*

*Проектът на Актуализираната предварителната оценка на риска от наводнения за Дунавски район за басейново управление е изготвен с финансовата подкрепа на Кохезионния фонд на Европейския съюз, чрез Оперативна програма „Околна среда 2014-2020“. Бенефициент по проекта е дирекция „Управление на водите“ на Министерство на околната среда и водите в партньорство с четирите басейнови дирекции за управление на водите. Дейността е изпълнена от Международна банка за възстановяване и развитие, в рамките на Споразумение с Министерство на околната среда и водите за предоставяне на помощни услуги в подкрепа на разработването на ПУРБ и ПУРН за България.*

**Участници:** В срещата участваха **25 представителя на заинтересованите страни** от следните институции: община Дряново, община Павликени, община Полски Тръмбеш, РДПБЗН Габрово, РИОСВ Велико Търново, РЗИ Габрово, „Напоителни системи“ ЕАД - клон Среден Дунав, НСОРБ, Басейнова дирекция „Дунавски район“, Световна банка, Министерство на околната среда и водите.

Срещата беше открита от **Иван Каламеров – Басейнова дирекция „Дунавски район”** .

Той отбеляза, че това е четвъртата от предвидени общо шест онлайн срещи в Дунавски район за басейново управление, на която ще бъдатпредстави проекта на актуализирана Предварителната оценка на риска от наводнения (ПОРН) за Дунавски район за басейново управление (ДРБУ) и проектните Райони със значителен потенциален риск от наводнения (РЗПРН) за поречията на река Янтра (от извора до гр. Полски Тръмбеш) и река Дунав. Г-н Каламеров отбеляза, че актуализацията на ПОРН за ДРБУ е реализирана по актуализирана национална Методика, утвърдена през 2020 г. Г-н Каламеров уточни, че в тази методика е включен и подход за моделиране на дъждовните наводнения, актуализирани са критериите за оценка на риска. Въз основа на тази национална методика ПОРН е извършена по един и същи начин за всички Райони за басейново управление. Г-н Каламеров припомни, че срокът за провеждане на обществените консултации е 7 юни 2021 г. До тогава заинтересованите страни могат да представят своите становища, мнения и препоръки на адреса на Басейновата дирекция, по имейл или чрез формата за обратна връзка. Г-н Каламеров изрази надежда, че срещата ще бъде ползотворна и призова представителите на всички заинтересовани страни да бъдат активни участници в дискусиите.

**Г-н Васил Василев** **(МБВР),** водещ експерт от екипа разработил проекта на актуализирана Предварителна оценка на риска от наводнения, представи накратко Методиката за ПОРН. Той отбеляза, че целта на Предварителната оценка на риска от наводнения като част от процеса на актуализация на Плана за управление на риска от наводнения е да се направи бърз предварителен преглед върху заплахата и риска от наводнения в цялата страна, като на базата на определени критерии се идентифицират райони, в които заплахата се оценява като по-висока. Анализите трябва да се базират на налична или лесно достъпна актуална информация, както за заплахата, така и за риска, като се отчетат и климатичните промени и влиянието им върху заплахата и риска от наводнения. Г-н Василев отбеляза, че Методиката за ПОРН актуализира нормативните документи, използвани при първото докладване на Директива за наводненията (ДН) през 2011-2013 г. Методиката представлява общ документ, включващ в себе си подходи и стъпки, както за извършване на дейностите по определяне на минали и бъдещи наводнения със значителни неблагоприятни последици, така и райони със значителен потенциален риск от наводнения. Г-н Василев подчерта, че подходите за изпълнение заложени в методиката са съобразени с информационната обезпеченост в България. От презентацията стана ясно, че по отношение на критериите и праговете за значителни неблагоприятни последици от наводнения Методиката въвежда световни практики за обхващане на основните категории риск. Използваните категории за оценка на риска в Директивата за наводненията и съответно в Методиката са: човешко здраве, стопанска дейност, околна среда и културно наследство.

**Г-жа Надя Цветкова (МБВР)** водещ експерт от екипа разработил проекта на актуализирана ПОРН, представи накратко проекта на актуализирана Предварителна оценка на риска от наводнения за Дунавски район за басейново управление. Г-жа Цветкова поясни, че целта на ПОРН е определяне на райони със значителен потенциален риск от наводнения (РЗПРН), за които съществува значителен потенциален риск от наводнения и вероятност за значителен потенциален риск от наводнения. ПОРН съдържа информация за минали наводнения със значителни неблагоприятни последици, сериозни минали наводнения, които в бъдеще могат да предизвикат значими неблагоприятни последици и потенциални бъдещи наводнения със значими потенциални неблагоприятни последици. В презентацията си г-жа Цветкова представи подробно процеса на събиране на данни за изготвяне на ПОРН и групите използвани данни: бази данни поддържани в БД и МОСВ; информация относно административно-териториалното и териториалното деление на България; топографски данни; хидрографските и хидро-метеорологични данни; данни за миналите наводнения; данни за елементи на риска; данните за дългосрочно развитие на територията; данни за климатичните промени; данни за вероятност от повторение на наводненията. Г-жа Цветкова специално отбеляза широкия кръг заинтересовани страни, които са потърсени за информация в процеса на събиране на данни за изготвянето на ПОРН. В анкетното изследване за описание на минали наводнения са поканени за участие около 160 институции и организации. В допълнение са проведени и шест работни срещи в София, Монтана, Плевен и Русе. Г-жа Цветкова отбеляза високия процент на заинтересовани страни, които са се отзовали на запитванията и срещите, и благодари на всички за съдействието. Тя представи обобщените данни, според които в периода 2011 – 2019 г. в Дунавски РБУ са регистрирани 217 наводнения, случили се в 341 местоположения. В заключение г-жа Цветкова обобщи, че в резултат на събраната информация в Дунавски район за басейново управление са определени 35 Района със значителен потенциален риск от наводнение, от които 8 нови.

**Г-жа Соня Илиева (Напоителни системи ЕАД, клон Среден Дунав)** изрази интереса си към разглежданата тема за поречието на р. Янтра. Тя отбеляза, че „Напоителни системи“ ЕАД имат корекции на реки в рамките на поречието, за които отговарят, поддържат и осигуряват проводимостта им.

След почивката, в рамките на втората сесия, **г-жа Надя Цветкова** направи интерактивнопредставяне на Районите със значителен потенциален риск от наводнения, попадащи в обхвата на срещата:

1. РЗПРН р. Янтра - гр. Габрово (BG1\_APSFR\_YN\_031);

2. РЗПРН р. Дряновска - от гр. Плачковци до гр. Трявна (BG1\_APSFR\_YN\_101);

3. РЗПРН р. Янтра - от с. Ледник до гр. Долна Оряховица; р. Белица - от с. Нацовци до гр. Дебелец (BG1\_APSFR\_YN\_023);

4. РЗПРН Приток на р. Лопушница - с. Враниловци (BG1\_APSFR\_YN\_100);

5. РЗПРН р. Росица - гр. Севлиево (BG1\_APSFR\_YN\_041);

6. РЗПРН р. Росица - от с. Водолей до с. Ресен (BG1\_APSFR\_YN\_021);

7. РЗПРН р. Еленска - гр. Елена (BG1\_APSFR\_YN\_061);

8. РЗПРН Голяма река - гр. Стражица (BG1\_APSFR\_YN\_022);

9. РЗПРН р. Янтра - от с. Раданово до с. Стърмен (BG1\_APSFR\_YN\_011);

10. РЗПРН р. Ломя - с. Бутово (BG1\_APSFR\_OS\_012);

11. РЗПРН р. Дунав (BG1\_APSFR\_DU\_001).

**Г-жа Соня Илиева (Напоителни системи ЕАД, клон Среден Дунав)** зададе въпрос във връзка с предвидените за моделиране в следващия етап от изпълнение на Директива за наводненията язовири Христо Смирненски, Синкевица и Трявна – Езерото. Тя попита дали са предвидени сценарии каква ще бъде причината за разрушаването на язовирните им стени или тя ще се определи впоследствие.

**Инж. Владимир Кукурин (МБВР)** отговори, че механизмът за разрушаване на язовирните стени зависи от типа им и това е обект на изследване, което ще се проведе в следващия етап на прилагане на Директива за наводненията - етапа на картиране на заплахата и риска от наводнения. Една от задачите на консултанта в този етап за язовирите е да проучи типа на конструкцията им и възможните механизми, по които могат да се разрушат язовирните им стени. Най-общо казано язовирните стени на малките язовири се разрушават или през короната на стената (най-честия случай) или вследствие на суфозионен прорив, който се образува от течове през тялото на стена в резултат на контактна филтрация покрай тръбата на основния изпускател, или вследствие на свличане на откоса при сеизмични явления. Подхожда се принципно и в зависимост от типа язовирна стена се задава закон, по който се определят параметрите на прорива, който е възможно да настъпи.

**Г-жа Соня Илиева (Напоителни системи ЕАД, клон Среден Дунав)** допълни въпроса си по отношение на яз. Христо Смирненски като каза, че тъй като той е комплексен язовир, трудно могат да се определят причините, поради които язовирната му стена може да бъде разрушена. Според нея би трябвало да се предвидят разливни зони след това изчисление.

**Инж. Владимир Кукурин (МБВР)** потвърди казаното от г-жа Соня Илиева. Той уточни, че параметрите на високата вълна, която се е образувала при разрушаване на язовирна стена, сериозно надвишават тези на високи вълни с нормативно определените обезпечености, които се изследват при 20, 100 и 1000 годишни вълни. Целта на изследването през втория етап от приложение на Директива за наводненията е именно определяне на заплахата, което включва обхват и дълбочини на заливане, скорости на течението, на база на които да се оцени риска.

**Г-жа Соня Илиева (Напоителни системи ЕАД, клон Среден Дунав)** попита дали се предвижда създаването на системи за оповестяване при заплаха от наводнения по поречията на реките.

**Г-н Васил Василев (МБВР)** обясни целите на трите етапа на ДН – предварителна оценка на риска от наводнения (ПОРН), създаване на карти на заплахата и риска от наводнения и създаване на планове за управление на риска от наводнения (ПУРН). Целта на ПОРН е определяне на райони със значителен потенциален риск от наводнения (РЗПРН). В този етап не е предвидено моделиране на заливните равнини при преливане или скъсване на язовирните стени на язовирите, а само идентифициране на тези от тях, за които е получена информация, че са в технически неизправно състояние или, че в изследвания период (2011-2019 г.) е имало разливане. В следващия етап от прилагане на ДН се извършва детайлното картиране на заплахата и риска. Системите за ранно оповестяване са част от третия етап от приложение на ДН. Те са една от мерките, които могат да се препоръчат за даден РЗПРН.

**Инж. Владимир Кукурин (МБВР)** допълни, че към настоящия момент се изпълнява проект на МВР свързан с управлението на риска от бедствия и една от идентифицираните целите в него е изграждането на такива системи.

**Г-н Васил Василев (МБВР)** допълни, че от няколко години работи и т. нар. Европейската система за информираност за наводнения (European Flood Awareness System, EFAS - https://www.efas.eu/ ), част от Програмата за наблюдение на Земята на ЕС - Коперник. Той показа Интернет сайта на EFAS и поясни, че всеки потребител може да се запознае бързо и лесно с това какви събития са се случили в рамките на последните дни от интерактивната карта. Г-на Василев съобщи, че на базата на различни модели и информация подавана от държавите членки, на сайта се публикува прогноза за различни хидрометрични показатели. Г-н Василев уточни, че институцията, която подава данни за България за целите на системата е НИМХ.

**Инж. Владимир Кукурин (МБВР)** допълни, че въпреки, че на пръв поглед данните на интерактивната карта на EFAS изглеждат с ниска резолюция, преките му наблюдения показват, че системата работи доста добре и показва достоверна информация.

**Г-н Васил Василев (МБВР)** допълни, че работата на EFAS продължава да се подобрява и към нея ще бъде включено използването на нови спътникови данни от NASA и други държави с развита космическа инфраструктура. Повече актуална информация може да бъде намерена на Интернет сайта на EFAS: https://www.efas.eu/ .

Срещата беше закрита от **г-н Иван Каламеров (БДДР),** който благодари на презентаторите и участниците в срещата. Той припомни, че проектът на актуализираната ПОРН е публикуван на интернет страницата на Басейнова дирекция „Дунавски район“ за обществени консултации, като крайният срок за представяне на становища по документа е 7 юни, 2021 г.

Участниците в срещата изразиха висока удовлетвореност от предоставената информация по време на срещата. Най-голяма е удовлетвореността от Интерактивното представяне на отделните РЗПРН. В попълнените анкети за обратна връзка 85,7% от представителите на заинтересованите страни заявяват, че представената в тази сесия информация отговаря напълно на очакванията им и е дала търсената информация. Останалите 14,3% от участвалите в анкетата също оценяват положително Интерактивното представяне на отделните РЗПРН, като заявяват, че то по-скоро е отговорило на очакванията им. 76,9% от анкетираните оценяват презентацията „Методика за предварителна оценка на риска от наводнения“ като напълно отговаряща на очакванията им, а за останалите участници в анкетата (23,1%) тази презентация по-скоро е отговорила на очакванията. 71,4% от анкетираните са напълно удовлетворени от презентацията на проекта на Предварителна оценка на риска от наводнения за РБУ, 21,4% заявяват че презентацията по-скоро е отговорила на техните очаквания, а останалите 7,1% не могат да преценят.